หุ้นสายการบินเละถ้วนหน้า! หลังเหตุการณ์ระเบิด
หุ้นสายการบินเละถ้วนหน้า! หลังเหตุการณ์ระเบิด เนื่องจากนักท่องเที่ยวเกิดความวิตก และอาจส่งผลให้จำนวนนักท่องเที่ยวลดลง
18 ส.ค. 2558

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 10.04 น.อยู่ที่ 267.00 บาท ลบ 20.00 หรือ 6.97% มูลค่าการซื้อขาย 2.15 พันล้านบาท
ราคาหุ้น บริษัท สายการบินนกแอร์ จำกัด (มหาชน) หรือ NOK ณ เวลา 10.04 น.อยู่ที่ 7.60 บาท ลบ 0.50 หรือ 6.17% มูลค่าการซื้อขาย 5.70 พันล้านบาท
บริษัท เอเชีย เอวิเอชั่น จำกัด (มหาชน) หรือ AAV ณ เวลา 10.04 น. อยู่ที่ระดับ 4.14 บาท ลบ 0.44 บาท หรือ 9.61% ด้วยมูลค่าซื้อขาย 135.24 ล้านบาท
ราคาหุ้น บริษัท การบินกรุงเทพ จำกัด (มหาชน) หรือ BA ณ เวลา 10.04 น.อยู่ที่ 20.00 บาท ลบ 1.30 หรือ 6.10% มูลค่าการซื้อขาย 33.82 ล้านบาท
โดยปัจจัยที่ส่งผลให้ราคาหุ้นกลุ่มสายการบินมีการปรับตัวลงแรงในวันนี้ มาจากประเด็นที่มีเหตุการณ์วางระเบิดบริเวณแยกราชประสงค์ เมื่อเวลา 18.55 น. ของวานนี้ (17 ส.ค.) ซึ่งส่งผลกระทบต่อหุ้นกลุ่มดังกล่าว เนื่องจากนักท่องเที่ยวเกิดความวิตก และอาจส่งผลให้จำนวนนักท่องเที่ยวลดลง
บล.เคเคเทรด ระบุว่า เหตุการณ์วางระเบิด ณ สี่แยกราชประสงค์ ช่วงหัวค่ำวานนี้ มีทั้งผู้เสียชีวิตและได้รับบาดเจ็บ ถือเป็นปัจจัยลบที่สั่นคลอนความเชื่อมั่นของนักลงทุนอย่างมีนัย เชื่อว่า มีโอกาสสูงมากที่จะเกิด Panic selling ในตลาดหุ้นไทยตั้งแต่ช่วงเปิดตลาดเช้า โดยเฉพาะหุ้นกลุ่มท่องเที่ยว จะได้รับผลกระทบเชิง Sentiment ค่อนข้างมากทั้งสนามบิน (AOT), สายการบิน (AAV, BA, NOK, THAI), โรงแรม (CENTEL, ERW, MINT) 